Vier maande oue baba vermoorFoto: SeppH/Pixabay.com ŉ 26-jarige man verskyn Dinsdag in die Stilfontein-landdroshof in Noordwes in verband met die moord op sy vier maande oue baba. Die man word daarvan verdink dat hy die baba Sondag vermoor het. “Volgens die inligting wat ons tans tot ons beskikking het, het die pa en sy meisie op 15 Oktober by Khuma- informele nedersetting naby Stilfontein ŉ woordewisseling gehad,” het lt.kol. Pelonomi Makau, woordvoerder van die polisie, gesê. “Die pa het na bewering die baba gegryp en die kind op die grond gegooi.” Die kind is op die toneel dood verklaar. “Die saak is by die polisie aangemeld en die verdagte is in hegtenis geneem. Hy verskyn Dinsdag in die Stilfontein-landdroshof op aanklag van moord.”